В историята на литературата английският драматург вписва и своите незабравими сонети. През третия период от творчеството си Шекспир пише сонет №6. В него авторът говори за живота, като изяснява неговия смисъл и доказва ценността му. Изказът е от 2л., ед. ч. Лирическият говорител се обръща не само към човека, който е проявил желание да прочете сонета заради личното удовлетворение, пораждащо се при четенето, но и към човека, който търси в сонета познание, свързано с живота.

Сонетът започва с идеята за желанието човек да не бъде покосен от смъртта , преди да е изпитал щастието на живота:

**Дано студът не покоси листата**

**на твоя цвят, преди да е цъфтял.**

Именно в тези два стиха проличава загрижеността за човека и неговия живот. Долавяме искрен хуманизъм и съпричастност към човешкото същество, говорещият благоговее пред субекта на лирическия изказ. Любовта също е спомената чрез метафоричния израз за „аромата на розите”:

**Преди да сложиш част от аромата**

**на розите във някой скъп кристал.**

С метафоричното словосъчетание „скъп кристал“ се назовава човекът, който е мил на сърцето, а с израза „част от аромата на розите“ се обозначават чувствата, пораждащи се у човека, когато той се влюби.

Животът е метафорично представен като лихва, която човек трябва да върне рано или късно на своя създател, а именно Бог. Тук обаче се появява едно противоречие, което се състои във факта, че животът престава да бъде възприеман като лихва, когато човек заживее пълноценно:

**О, лихва не е туй, което с радост**

**длъжникът към дълга си заплати.**

**И не е лихва, ако твойта младост**

**платиш със десет младости и ти.**

От тези стихове читателят разбира колко ценен е животът и нуждата той да бъде изживян по най-добрия начин, преди да е настъпил краят му. Шекспир иска да докаже, че животът е един, че той е прекалено кратък и затова човек трябва да постигне и изживее колкото се може повече неща. Ако човек съществува както трябва, той ще има чувството, че притежава не един, а цели десет живота:

**Ти десет пъти тук ще съществуваш**

**и десет пъти ще умреш щастлив.**

Хиперболата, използвана в тези стихове, внушава на човека, че той може да съществува колкото пъти иска, стига да знае как да цени и използва времето си тук на Земята.

В сонет №6 е въведен и мотивът за следващите поколения:

**И с право над смъртта ще тържествуваш,**

**защото в някой внук ще бъдеш жив.**

Чрез това прозрение лирическият говорител обосновава безпредметността на страха от смъртта. Ако човек има свое поколение, неговата памет никога няма да изчезне, следователно тук се появява и мотивът за духовното безсмъртие. Чрез наследниците човек си осигурява вечен живот, а поколенията се прераждат едно в друго само ако тържествува любовта.

В края на сонета деликатно и нежно се прави философското обобщение, че дори в смъртта човек може да запази своята нравствена красота и индивидуалност:

**Ти твърде си дарен със красота,**

**за да умреш със другите в смъртта.**

Тези стихове доказват, че всеки човек е красив по свой начин и никой друг не може да имитира тази индивидуална красота.

В сонет №6 Шекспир говори с убедителен тон, защото целта на автора е да убеди човека, че животът му е стойностен и че е също толкова важен, колкото е животът на всяка личност.